**Seznam pogosto zastavljenih vprašanj in odgovorov v zvezi z omejitvami prodaje blaga in storitev vezanimi na Odlok o začasnih ukrepih za preprečevanje in obvladovanje okužb z nalezljivo boleznijo COVID-19**

**GOSTINSTVO**

**Kako se določi število oseb v gostilni?**

Število oseb v gostilni se določi na podlagi obstoječih sedežnih mest oziroma stolov v lokalu oziroma obratu, ker je določen sedeč režim strežbe. V lokalu je torej lahko največ toliko oseb, kot je sedežnih mest. Med sedežna mesta se štejejo vsi stoli, tudi barski. Dovoljeno število hkrati prisotnih oseb v prostoru mora biti objavljeno ob vstopu v lokal in se mora ujemati s številom sedišč v lokalu. V kolikor izvajalec razpolaga z dokumentacijo (uporabno dovoljenje in druga dokumentacija) za prostor, ki določa kapaciteto prostora, naj pri določitvi dovoljenega števila oseb upošteva tudi to.

**Ali velja v gostinskem obratu omejitev števila oseb za eno mizo?**

Ne, v gostinskem obratu ne velja prepoved zbiranja oseb, ni potrebno, da so za mizo člani istega gospodinjstva, ni predpisane razdalje, le izpolnjevanje pogoja PCT in ustrezna zaščitna maska za goste, ki ne sedijo za mizo. Gosti, sedeči za mizo, maske ne potrebujejo. Velja pa v gostinskem obratu omejitev števila oseb glede na razpoložljiva sedišča, saj je določen sedeč režim strežbe.

**Ali lahko za isto mizo v gostinskem lokalu sedijo gostje iz različnih gospodinjstev?**

To je dovoljeno, pod pogojem izpolnjevanja PCT pogoja ter v sedeči postrežbi.

**Ali je glede na 15. čl. Odloka dovoljena skupna malica sodelavcev v gostilni (pod pogojem, da vsi izpolnjujejo pogoj PCT)?**

Da.

**Ali je dovoljen samopostrežni način strežbe v gostinskem lokalu in v hotelih (seveda z ustreznimi ukrepi – maske, razdalje)?**

Da.

**Ali je dovoljena glasbena spremljava v gostinskem obratu, vendar na način, da ni dovoljen ples oz. druga oblika druženja?**

Ne.

**Ali lahko gostje pol ure po zaprtju zapustijo lokal, pri čemer se strežba konča pred 22h? Ali enako velja tudi v primeru poslovnih najemov gostiln?**

Da. Odlok določa, da se lahko gostinska dejavnost strežbe jedi in pijač izvaja do 22. ure. Ni razlike med zasebnimi in poslovnimi najemi.

**Ali se storitev dostave hrane lahko izvaja po 22. uri? Ali lahko gostinski lokali obratujejo tudi po 22. uri, če takrat pripravljajo hrano oz. pijačo zgolj za namen dostave (in morebiti tudi osebnega prevzema)?**

Da.

**Ali za menzo, ki izključno zagotavlja hrano za zaposlene enega podjetja tudi velja omejitev sedečega režima? Če velja, kako točno se mora postrežba v tem primeru izvajati, in kakšna je omejitev števila oseb glede na kvadraturo?**

Drugi odstavek 14. člena Odloka predvideva, da je dovoljeno opravljanje dejavnosti priprave in strežbe jedi ter pijače v organizacijah, ki izvajajo gostinsko dejavnost za svoje zaposlene brez časovne omejitve. Upošteva se pogoj sedečega režima, pri čemer si lahko delavci vzamejo hrano in jedačo pri bifeju, katero pa morajo konzumirati sede. Pogoj 10 m2 na osebo se v primeru izvedbe gostinske dejavnosti ne upošteva.

**TURIZEM**

**Ali je v hotelski restavraciji dovoljena živa glasba (med 5. in 22. uro)?**

Ne.

**Ali so dovoljena turistična vodenja?**

Da. Ob upoštevanja PCT pogoja ter ohranjanju razdalje oziroma nošenju mask.

**TRGOVINA**

**Odlok določa, da je v prodajalnah z osnovnimi življenjskimi izdelki in potrebščinami (izven trgovskih centrov) potrebno zagotoviti 10 m2 na osebo. Ali beseda »osebo« pomeni le potrošnike, ali so vključeni tudi zaposleni v prodajalni (ti namreč PCT izpolnjujejo)?**

Omejitev števila oseb na kvadraturo v omenjenih prodajalnah izven trgovskih centrov je določena za potrošnike. Takšna je bila že praksa minulega leta, ko smo trgovino in druge storitvene dejavnosti omejevali glede na kvadraturo prostora.

**Ali omejitev 10 m2 velja samo v prodajalnah iz petega odstavka 3. člena, v vseh ostalih prodajalnah pa ni omejitve števila uporabnikov ampak velja obveznost preverjanja PCT pred vstopom v prodajalno?**

Tako je. Omejitev glede na kvadraturo velja samo za živilske prodajalne (prodajalne, ki v pretežni meri prodajajo živila in pijačo, vključno s prodajo živil in pijače zunaj prodajaln, pri čemer se kot izjema ne štejejo prodajalne znotraj trgovskega centra). Pri ostalih je obvezen pogoj PCT.

**POSLOVNA SREČANJA**

**Ali so dovoljena zbiranja ljudi zaradi poslovnih razlogov, kot so na primer poslovni sestanki, srečanja, kongresi,...**

Izvedba poslovnega dogodka, kongresa oziroma srečanja ali konference pomeni zbiranje ljudi, ki se praviloma ne šteje za javno prireditev, ker so udeleženci vnaprej povabljeni in znani oziroma so iz omejenega kroga ljudi. Zakon o javnih zbiranjih se ne uporablja, če gre za dogodek določenega zaprtega kroga ljudi in dostop ni možen za vse.

Če pa je dogodek organiziran na drugačen način in se denimo oglašuje in poziva k večjemu številu udeležencev in bo prost dostop za vse ali ob plačilu vstopnine pa se ga lahko šteje kot javno prireditev in je v tem primeru začasno prepovedan.

**Iz 15. člena Odloka izhaja, da je prepovedano zbiranje oseb (z izjemo ožjih družinskih članov oz. članov istega gospodinjstva). Iz javno objavljenih pojasnil (denimo, https://www.gov.si/teme/koronavirus-sars-cov-2/omejitve-zbiranja/) razumemo, da se zbiranja v tem kontekstu nanaša samo na zasebna zbiranja in ne za zbiranja v okviru opravljanja delovnih nalog in aktivnosti pravnih oseb (npr. izobraževanja, seminarji, sestanki delovnih skupin ipd.). Ali to drži?**

Tako je. Opravljanje nalog in aktivnosti pravnih oseb ni omejeno.

**Ali organiziranje podelitev nagrad (ki ni javni dogodek, temveč je rezerviran samo za člane določene pravne osebe) sodi v okvir zbiranja oseb iz 15. členu Odloka?**

Ne.

**Ali je dovoljena organizacija poslovne konference za 60 ljudi, ki bi potekala v hotelu. Ali bi bila lahko vključena pogostitev? Organizator je namreč sindikat, ki je po Zakonu o javnih zbiranjih izključen iz uporabe tega zakona.**

V kolikor konferenca predstavlja način dela sindikata, potem gre za izključitev po omenjenem zakonu (5. člen) in je dovoljena. V primeru, da konferenca ne odraža načina dela sindikatov, v tem primeru je pomembno ali gre za javno prireditev po Zakonu o javnih zbiranjih ali ne. V kolikor gre za javno prireditev po zakonu, potem je takšen dogodek začasno prepovedan.

**Ali so sejmi dovoljeni v skladu z novim odlokom in kako v tem primeru poteka organizacija dogodka glede na to, da gre za dogodek v stoječi organizaciji (gre za obhod stojnic).**

V skladu s tretjim odstavkom 15. člena Odloka so začasno prepovedane vse javne prireditve in javni shodi. Sejmi odprtega tipa, kjer je prireditev potrebno prijaviti ter je odprta za širšo množico, torej niso dovoljeni.

**SPLOŠNA VPRAŠANJA**

**Kako bo organizirano povračilo stroškov delodajalcem za testiranja delavcev (HAG in HAG testov za samotestiranje) glede na drugi odstavek 10. čl. Odloka?**

Protokole trenutno usklajujemo z Ministrstvom za zdravje. Podjetjem svetujemo, da shranijo račune.

**Ali je ponudnik dolžan uporabnike opozarjati na določilo odloka glede mask, če nosijo masko iz blaga namesto predpisane maske?**

Da.

**Kako ravnati, če v lokal vstopi mladoletna oseba, ki nima pri sebi osebnega dokumenta, ima pa potrdilo o izpolnjevanju pogoja PCT? Ali jo je ponudnik dolžan odsloviti, skladno s četrtim odstavkom 5. člena Odloka?**

Pogoj prebolevnosti, cepljenosti ali testiranja (PCT) je izpolnjen, če se osebe izkažejo z veljavnim osebnim dokumentom in razpolagajo z enim od dokazil PCT.

Ljubljana, 10. novembra 2021